Segir þetta stærstu byltingu sem orðið hafi í vegheflun í þrjátíu ár Guðþór Sverrisson úr Stykkishólmi hefur undanfarin 27 ár starfað sem veghefilsstjóri á sumrin . Blaðamaður Skessuhorns hitti Guðþór , sem oftast er kallaður Gussi , í síðustu viku þar sem hann var við vegheflun í gamla Álftaneshreppi á Mýrum . „ Ég byrjaði 1989 hjá Vegagerðinni í Stykkishólmi og Ólafsvík . Síðan fór ég út í einkarekstur árið 2004 þegar ég stofnaði fyrirtækið Gussi ehf . Allan þann tíma hef ég verið á Caterpillar , það eru langbestu heflarnir , “ segir Gussi . Inntur um ástæður þess þykir honum sú tegund liprari en aðrar sem hann hefur unnið á . Glussakerfið sé sneggra og hann hafi því ákveðið að halda sig við þá tegund . „ Ég var á Caterpillar fyrst þegar ég byrjaði hjá Vegagerðinni á sínum tíma , líkaði vel , þetta eru skemmtileg tæki . Því ákvað ég að kaupa þannig hefil þegar ég byrjaði með eigið fyrirtæki , “ segir Gussi . Hann ekur nú nýlegum hefli af þeirri tegund og fræðir blaðamann um að honum sé aðeins stjórnað með tveimur stýripinnum . „ Ég er enn að venjast því að hafa ekkert stýri fyrir framan mig , “ segir hann og brosir . Gussi segir að alla tíð hafi nóg verið að gera í vegheflun , hann hafi ekki fundið verulega fyrir hruninu og þjónustu hans alltaf verið þörf . „ Það slapp vel til , ég hef alltaf haft nóg að gera , “ segir hann . Sjá viðtal við Gussa veghefilsstjóra í Skessuhorni vikunnar . Þar er meðal annars sagt frá athyglisverðum búnaði , valtara aftan á hefilinn , sem Gussi segir stærstu byltingu í þessari atvinnugrein á síðari árum .